b'\n_START_ARTICLE_\nNanna Storr-Hansen\n_START_SECTION_\nBaggrund\n_START_PARAGRAPH_\nHun er vokset op med sine for\xc3\xa6ldre og tre \xc3\xa6ldre halvs\xc3\xb8skende, der flyttede hjemmefra tidligt, hvorfor hun f\xc3\xb8lte sig som et enebarn. De boede til at begynde med i en lejlighed i Farum Midtpunkt, men flyttede siden i hus t\xc3\xa6t p\xc3\xa5 skoven n\xc3\xa6r Farum Overdrev. Hun og faderen delte en interesse for billedkunst, hun malede, tegnede og ville i lang tid gerne p\xc3\xa5 Kunstakademiet. Hun har fortalt, at hun som barn skrev mange lange historier og noveller, som hun l\xc3\xa6ste op i klassen, og i gymnasiet melankolske sangtekster og digte, is\xc3\xa6r p\xc3\xa5 engelsk, med svulstige metaforer. Derudover spillede hun klassisk violin og klaver og sang, og mens hun gik p\xc3\xa5 Aller\xc3\xb8d Gymnasium, spillede hun kammermusik og i orkester.  Efter gymnasiet l\xc3\xa6ste hun Lars Skinnebachs I morgen findes systemerne igen (2004) og oplevede det "... som en litter\xc3\xa6r (gen)f\xc3\xb8dsel. Der var helt klart et f\xc3\xb8r og et efter den."_NEWLINE_Efter f\xc3\xb8rst at have studeret kunsthistorie begyndte hun i 2011 p\xc3\xa5 litteraturvidenskab p\xc3\xa5 K\xc3\xb8benhavns Universitet. Mellem de to studier tilbragte hun et halvt \xc3\xa5r p\xc3\xa5 Kunsth\xc3\xb8jskolen i Holb\xc3\xa6k, hvor hun blev undervist af digter Claus Handberg, der inspirerede hende til selv at skrive digte, og selv efter hun var stoppet p\xc3\xa5 skolen, fortsatte han med at l\xc3\xa6se hendes digte og blev en slags mentor for hende. Sidel\xc3\xb8bende med universitetsstudiet gik hun endda p\xc3\xa5 K\xc3\xb8benhavns Kunstskole, men besluttede efter et skrivekursus p\xc3\xa5 Testrup H\xc3\xb8jskole at satse fuldst\xc3\xa6ndig p\xc3\xa5 digtningen. Hun s\xc3\xb8gte i 2013 ind p\xc3\xa5 Forfatterskolen f\xc3\xb8rste gang og blev optaget i 2014._NEWLINE_I 2016 dimitterede hun fra Forfatterskolen, og i 2017 blev hun uddannet bachelor i litteraturvidenskab fra K\xc3\xb8benhavns Universitet. Hendes morfar var skolemand og organist Birger Storr-Hansen.\n_START_SECTION_\nKarriere\n_START_PARAGRAPH_\nHun debuterede i 2017 med digtsamlingen Spektakel til rosende ord fra anmelderne i flere af de landsd\xc3\xa6kkende dagblade, der blandt andet skrev, at hun "[med sin digtsamling] tr\xc3\xa6der ... ind i dette univers med egne originale billeddannelser og en musikalitet, der b\xc3\xa5de lader sig h\xc3\xb8re i stemmen og afl\xc3\xa6se i det grafiske skriftbillede. Det er st\xc3\xa6rk og begavet poesi", mens Dagbladet Informations anmelder mente, at udgivelsen "hele vejen igennem [er] ekstremt stilsikker \xe2\x80\x93 ikke et ord er egentlig sat forkert \xe2\x80\x93 men den er kun rigtig god, n\xc3\xa5r dens udsagn ogs\xc3\xa5 er pr\xc3\xa6gnante" og "p\xc3\xa5 en m\xc3\xa6rkelig m\xc3\xa5de forglemmelig." Digtsamlingen kredser om emner som sprog, natur, dyr og krop, hvor det gennemg\xc3\xa5ende jeg og dets stemme er bundet til det at v\xc3\xa6re kvinde. Den grafiske udformning er ogs\xc3\xa5 vigtig, og Politikens anmelder Lilian Munk R\xc3\xb6sing skrev da ogs\xc3\xa5, at "det konkretistiske arbejde med det grafiske skriftbillede vidner om den bevidsthed om ordstoffets materialitet."_NEWLINE_I 2018 udkom Mimosa, der blev nomineret til Montanas Litteraturpris, og hvormed Storr-Hansen if\xc3\xb8lge anmelderne "imponerer med sin sikre og knappe pr\xc3\xa6cision og enkle rytme" og "spr\xc3\xa6nger rammerne for klassisk \xc3\xb8kopoesi med sin feminine coolness, der tr\xc3\xa6kker p\xc3\xa5 teenagerens raseri" i det, Jyllands-Postens anmelder kaldte "en cocktail med champagne og appelsinjuice ... en frodig omgang \xc3\xb8kokritik." I 2019 udkom hendes tredje digtsamling, Lyngtarm._NEWLINE_Hun blev i henholdsvis marts 2018 og april 2019 tildelt arbejdslegater p\xc3\xa5 hver 75.000 kroner af Statens Kunstfond, og projektst\xc3\xb8tteudvalget har 2017-2018 desuden indirekte tildelt hende diverse midler, der bel\xc3\xb8ber sig til 42.000 kroner, i forbindelse med udgivelsen af hendes debutdigtsamling, foreningen Litteraturen p\xc3\xa5 Scenen, Storrs Antikvariat, der ejes af Benjamin Storr-Hansen, og Nordisk Teaterlaboratorium og Odin Teatrets lyrikarrangement Poesi p\xc3\xa5 en torsdag. Hun har skrevet i Hvedekorn siden 2013.\n_START_SECTION_\nAnklager om sexchikane\n_START_PARAGRAPH_\nI forbindelse med #MeToo-bev\xc3\xa6gelsen beskrev hun den 11. december 2017 i et offentligt Facebook-opslag, hvordan den tidligere rektor for Forfatterskolen, Pablo Llamb\xc3\xadas, der havde forladt sin stilling i sommeren 2015, havde gjort flere seksuelle tiln\xc3\xa6rmelser til hende og if\xc3\xb8lge hende misbrugt sin magt i det efterf\xc3\xb8lgende forl\xc3\xb8b \xe2\x80\x93 en udl\xc3\xa6gning Llambias ikke anf\xc3\xa6gtede hovedtr\xc3\xa6kkene i, mens Forfatterskolens bestyrelse over to \xc3\xa5r post factum bekr\xc3\xa6ftede sexchikanesagen som \xc3\xa5rsagen til hans fratr\xc3\xa6delse.'